
Ministru kabineta noteikumi Nr. 285
Rīgā 2026. gada 26. maijā (prot. Nr. 29 12. §)
Klimata un enerģētikas ministrijas nolikums
Izdoti saskaņā ar Valsts pārvaldes iekārtas likuma 16. panta pirmo daļu
I. Vispārīgie jautājumi
· 1. Klimata un enerģētikas ministrija (turpmāk – ministrija) ir vadošā valsts pārvaldes iestāde vides, enerģētikas un klimata politikas jomā.
· 2. Ministrija ir tieši pakļauta klimata un enerģētikas ministram (turpmāk – ministrs).
· 3. Ministrija ir augstākā iestāde ministrijas padotībā esošajai valsts pārvaldes iestādei, ja likumā vai Ministru kabineta noteikumos nav noteikts citādi.
II. Ministrijas kompetences, funkcijas un uzdevumi
· 4. Ministrijai ir šādas kompetences:
· 4.1. vides politikas jomā:
· 4.1.1. vides prasību noteikšana un uzraudzība;
· 4.1.2. zemes dzīļu resursu aizsardzība, izmantošana un apsaimniekošana;
· 4.1.3. pazemes un virszemes ūdens resursu aizsardzība, izmantošana un apsaimniekošana;
· 4.1.4. aprites ekonomika un atkritumu apsaimniekošana;
· 4.1.5. plūdu novēršana un pārvaldība;
· 4.1.6. bīstamo vielu un radiācijas drošība un avāriju pārvaldības politika;
· 4.1.7. piesārņojuma mazināšana un sanācijas pasākumi;
· 4.1.8. ūdenssaimniecības pakalpojumu un sadzīves atkritumu apsaimniekošana;
· 4.2. enerģētikas politikas jomā:
· 4.2.1. enerģijas tirgus darbība un attīstība;
· 4.2.2. enerģētikas infrastruktūras darbības noturība, attīstība un energoapgādes drošums;
· 4.2.3. ilgtspējīgu energoresursu noteikšana un pārvaldība;
· 4.2.4. energoefektivitātes (izņemot ēku energoefektivitāti) veicināšana;
· 4.2.5. enerģētikas krīzes novēršana un pārvaldība;
· 4.3. klimata politikas jomā:
· 4.3.1. siltumnīcefekta gāzu emisiju un piesaistes uzskaite un pārvaldība;
· 4.3.2. emisiju tirdzniecības sistēmas pārvaldība;
· 4.3.3. tautsaimniecības dekarbonizācijas pārvaldība;
· 4.3.4. noturības stiprināšana pret klimata pārmaiņām, tai skaitā pielāgošanās klimata pārmaiņām, un ar klimata riskiem saistīto pārmaiņu pārvaldība;
· 4.3.5. klimata politikas integrācija citu nozaru politikās, kā arī starptautiskās klimata politikas koordinācija un pārstāvniecība.
· 5. Ministrijai ir šādas funkcijas:
· 5.1. organizēt un koordinēt tiesību aktu un politikas plānošanas dokumentu izstrādi ministrijas kompetencē esošajās politikas jomās, kā arī pārraudzīt to ieviešanu;
· 5.2. nodrošināt nozaru politikas īstenošanu, tai skaitā uzraugot politikas īstenošanu ministrijas padotības iestādē un kapitālsabiedrībās, kurās ministrija ir valsts kapitāla daļu turētāja;
· 5.3. sadarbībā ar citām starptautiskajām institūcijām un organizācijām nodrošināt Latvijas interešu pārstāvību ministrijas kompetencē esošajās politikas jomās Eiropas Savienībā;
· 5.4. nodrošināt Eiropas Savienības fondu, citu ārvalstu finanšu instrumentu un nacionālo finanšu instrumentu pārvaldību, īstenošanu un ieviešanas uzraudzību, kas saistīti ar ministrijas kompetencē esošajām politikas jomām;
· 5.5. nodrošināt Latvijas vides aizsardzības fonda likumā noteikto uzdevumu izpildi;
· 5.6. veicināt pētniecību ministrijas kompetencē esošajās politikas jomās;
· 5.7. informēt sabiedrību un sadarbības partnerus par ministrijas kompetencē esošo politikas jomu aktualitātēm, kā arī par ministrijas padotībā esošo iestāžu darbību.
· 6. Lai nodrošinātu šo noteikumu 5. punktā minēto funkciju izpildi, ministrija veic šādus uzdevumus:
· 6.1. saistībā ar tiesību aktu un politikas dokumentu izstrādi un ieviešanas pārraudzības funkciju:
· 6.1.1. atbilstoši kompetencei sniedz atzinumus par publisko personu izstrādātajiem tiesību aktu un politikas plānošanas dokumentu projektiem;
· 6.1.2. atbilstoši kompetencei koordinē un atbalsta horizontālo pasākumu iekļaušanu citu nozaru tiesību aktos un politikas plānošanas dokumentos;
· 6.1.3. sadarbojas ar publiskām personām vienotas valsts politikas izstrādāšanā un īstenošanā;
· 6.1.4. veicina sociālo dialogu tiesību aktu un politikas plānošanas dokumentu izstrādes ietvarā, konsultējoties ar biedrībām, nodibinājumiem un citām ieinteresētām pusēm;
· 6.1.5. atbalsta normatīvo aktu un politikas plānošanas dokumentu izstrādei nepieciešamo pētniecību (tai skaitā, ja nepieciešams, nodrošina valsts pētījumu programmu pieteikumu izstrādi) un nodrošina efektīvu pētījumu rezultātu izmantošanu;
· 6.1.6. informē sabiedrību par nozaru tiesību aktu aktualitātēm;
· 6.2. saistībā ar politiku īstenošanas funkciju:
· 6.2.1. normatīvajos aktos noteiktajos gadījumos izdod administratīvos aktus vai pārvaldes lēmumus;
· 6.2.2. nodrošina normatīvajos aktos noteikto periodisko nacionālo, Eiropas Savienības un starptautisko ziņojumu sagatavošanu un iesniegšanu;
· 6.2.3. atbilstoši kompetencei pārrauga plānošanas dokumentos minēto pasākumu ieviešanu;
· 6.2.4. koordinē un uzrauga nozaru ministriju un citu institūciju darbību, nodrošina plānošanas dokumentos iekļauto horizontālo pasākumu izpildi un saskaņotību;
· 6.2.5. veic funkciju izpildes pārbaudes padotībā esošajā iestādē;
· 6.2.6. atbalsta funkciju īstenošanai nepieciešamo pētniecību, monitoringu un datu analīzi, tai skaitā piesaistot nozares ekspertus un pētniekus ziņojumu izstrādei un monitoringa un datu analīzes veikšanai;
· 6.2.7. veicina sociālo dialogu, politikas īstenošanas ietvarā konsultējoties ar biedrībām, nodibinājumiem un citām ieinteresētām pusēm;
· 6.2.8. organizē socioloģiskos pētījumus un informē par tiem sabiedrību;
· 6.3. saistībā ar nacionālo interešu pārstāvību starptautiskā vidē:
· 6.3.1. nodrošina ministrijas kompetencē esošo starptautisko līgumu un konvenciju īstenošanu;
· 6.3.2. atbilstoši ministrijas kompetencei nodrošina Latvijas interešu pārstāvniecību Eiropas Savienības tiesību aktu un politiku izstrādes procesos, kā arī nodrošina atbilstošo Eiropas Savienības tiesību aktu pārņemšanu un prasību izpildi saskaņā ar ministriju kompetenču sadalījumu Eiropas Savienības jautājumos;
· 6.3.3. atbilstoši ministrijas kompetencei nodrošina Latvijas interešu pārstāvniecību starptautiskajās organizācijās, tai skaitā koordinē Latvijas dalību atbilstošajās darba grupās;
· 6.3.4. atbilstoši ministrijas kompetencei organizē ārvalstu delegāciju oficiālās vizītes Latvijā un Latvijas delegācijas vizītes ārvalstīs;
· 6.4. saistībā ar nozares publisko finanšu resursu pārvaldību:
· 6.4.1. īsteno Eiropas Savienības fondu atbildīgās iestādes funkcijas, tai skaitā sadarbību ar Centrālo finanšu un līgumu aģentūru kā Eiropas Savienības fondu sadarbības iestādi;
· 6.4.2. īsteno Sociālā klimata fonda vadošās iestādes funkcijas, tai skaitā sadarbību ar Centrālo finanšu un līgumu aģentūru kā Sociālā klimata fonda sadarbības iestādi;
· 6.4.3. veic emisijas kvotu izsoļu ieņēmumu instrumentu pārvaldību, tai skaitā sadarbībā ar sabiedrību ar ierobežotu atbildību "Vides investīciju fonds" īsteno uzraudzības funkciju; 
· 6.4.4. īsteno Inovāciju fonda kontaktpunkta funkciju;
· 6.4.5. nodrošina Eiropas Ekonomikas zonas un Norvēģijas finanšu instrumentu, kā arī citu ārvalstu finanšu instrumentu investīciju piesaisti ministrijas kompetencē esošo politikas jomu mērķu sasniegšanai;
· 6.4.6. nodrošina Eiropas Savienības finanšu instrumentu piesaisti ministrijas funkciju un uzdevumu izpildes atbalstam;
· 6.4.7. veic Latvijas–Šveices sadarbības programmas apsaimniekotāja pienākumus;
· 6.4.8. veic Latvijas vides aizsardzības fonda pasākumu un projektu administrēšanas funkciju ministrijas kompetences jomā;
· 6.4.9. izvērtē ministrijas padotības iestādes un to kapitālsabiedrību investīciju priekšlikumus, kurās ministrija ir valsts kapitāla daļu turētāja.
· 7. Ministrijai ir šādas tiesības:
· 7.1. piedalīties starptautisku organizāciju rīkotajos pasākumos, noslēgt starptautiskās sadarbības līgumus un koordinēt starptautisko sadarbību;
· 7.2. normatīvajos aktos noteiktajos gadījumos pieprasīt un bez maksas saņemt no fiziskajām un privāto tiesību juridiskajām personām ministrijas uzdevumu izpildei nepieciešamo informāciju un dokumentus;
· 7.3. veikt auditu ministrijas padotībā esošajās valsts pārvaldes iestādēs un kapitālsabiedrībās;
· 7.4. sniegt priekšlikumus par normatīvajos aktos un attiecīgajos attīstības plānošanas dokumentos paredzēto pasākumu īstenošanai un ministrijas funkciju veikšanai nepieciešamo finansējumu no valsts budžeta;
· 7.5. veikt privāttiesiskus darījumus valsts vārdā, ja tas nepieciešams ministrijas darbības nodrošināšanai;
· 7.6. īstenot citas normatīvajos aktos noteiktās tiesības.
III. Ministrijas darbības tiesiskuma nodrošināšanas mehānisms un pārskati par ministrijas darbību
· 8. Valsts sekretāram ir tiesības atcelt ministrijas amatpersonu lēmumus un iekšējos normatīvos aktus.
· 9. Valsts sekretārs pieņem lēmumu par privātpersonas apstrīdēto ministrijas izdoto administratīvo aktu vai faktisko rīcību, ja ārējos normatīvajos aktos nav noteikts citādi.
· 10. Valsts sekretāra izdotos administratīvos aktus un faktisko rīcību privātpersona var pārsūdzēt tiesā.
· 11. Publiskos pārskatus par ministrijas darbību un finanšu līdzekļu izlietojumu ministrija sniedz ārējos normatīvajos aktos noteiktajā kārtībā.
IV. Ministrijas padotībā esošās valsts pārvaldes iestādes un kapitālsabiedrības, kurās ministrija ir valsts kapitāla daļu turētāja
· 12. Ministrijas padotībā ir Valsts vides dienests. 
· 13. Ministrija ir valsts kapitāla daļu turētāja šādās kapitālsabiedrībās:
· 13.1. akciju sabiedrībā "Augstsprieguma tīkls";
· 13.2. sabiedrībā ar ierobežotu atbildību "Vides investīciju fonds";
· 13.3. valsts sabiedrībā ar ierobežotu atbildību "Latvijas Vides, ģeoloģijas un meteoroloģijas centrs".
V. Noslēguma jautājumi
· 14. Klimata un enerģētikas ministrijas, Viedās administrācijas un reģionālās attīstības ministrijas un Ekonomikas ministrijas izveidoto padomju un komisiju nolikumi un reglamenti, kā arī rīkojumi par darba grupu izveidošanu, kas izdoti līdz šo noteikumu spēkā stāšanās dienai un ir saistīti ar šo noteikumu 4.1., 4.2. un 4.3. apakšpunktā minētajām jomām, paliek spēkā līdz to atzīšanai par spēku zaudējušiem vai līdz dienai, kad tie zaudē spēku uz cita pamata.
· 15. Atzīt par spēku zaudējušiem Ministru kabineta 2022. gada 20. decembra noteikumus Nr. 817 "Klimata un enerģētikas ministrijas nolikums" (Latvijas Vēstnesis, 2022, 250. nr.; 2023, 34. nr.).

